Pintér Lajos

 *apám anyám a tenger*

                                 *tóth menyhért-ének*

 én szegénységben éltem

 nem jártam a világot

 a tengert is egyszer

 láttam

 egyszer jártam a

 nagyvilágban

 sütött a nap

 kigyúlt a vásznam

 az édeni ragyogásban

 álltam

 eddig csak intett felém

 sok részeg rész

 de most éreztem

 ez az egész

 itt a föld és ég összeér

 kezem kinyújtom

 épp csak elfér közötte

 ég s föld között a tenyér

 álltam megbabonázva

 álltam megbabonázva

 előtted és súgtam

 súgtam a fénylő hullámoknak

 apám te tenger

 anyám te tenger

 apám anyám vagy drága tenger